3841 Die waarheid as gordel - Forum 2.0 - jimileroux.com
3841 Die waarheid as gordel
Posted by Jimi le Roux on October 7, 2018 at 7:52pm in Padlangs oordenkings
Paulus gebruik die beeld van ‘n Romeinse soldaat se wapenrusting om te verduidelik hoe ons die vyand se aanslag moet weerstaan. Ons leer baie daaruit! Ons sien byvoorbeeld dat ons stryd gewoonlik verdedigend is en dat ons doel is om “staande” te bly. Ons sien ook dat die aanval veral op ons gedagtes en geloof gerig is. Paulus begin byvoorbeeld deur na die gordel van die WAARHEID te verwys. Soos die gordel die hele wapenrusting bymekaar hou, so sal die waarheid ook al die aspekte van die stryd ondersteun. Dink aan waarhede soos die volgende: die Bose is oorwin, die Bose moet wyk in Jesus’ Naam, God is in beheer, ek is volkome gered en veilig, ek behoort aan die Here, ensovoorts. Identifiseer die leuen wat jou vreesagtig maak, vind die waarheid (in God se Woord) wat dit weerlê en noem en herhaal dit dan in geloof – tótdat die vyand wyk! Die leuen bind jou vas, maar die waarheid maak jou vry, sê Jesus.
Here, dankie dat U die weg en die waarheid en die lewe is. Help my om deur die waarheid die vyand se leuens te weerstaan! Amen.
Staan sterk in die waarheid!